OB maak 'n fout, sê kenners | Maroela Media
Busisiwe Mkhwebane, die OB, tydens 'n perskonferensie in Pretoria (2 Februarie 2017) Foto: Jonisayi Maromo/ANA
Die openbare beskermer (OB) se voorstel om die mandaat van die Reserwebank te verander, dreig om "Pandora se kis oop te maak vir nuwe risiko's in Suid-Afrika se reeds kwesbare ekonomie".
Dit is die mening van prof. Raymond Parsons, 'n ekonoom verbonde aan die Noordwes-Universiteit se sakeskool, wat sy stem by vele kenners en organisasies gevoeg het wat reken adv. Busisiwe Mkhwebane, die OB, se aanbevelings rondom die verandering van die Grondwet om die primêre doel van die Reserwebank aan te pas was onwettig en val buite haar magte.
Mkhwebane het Maandag gesê die Grondwet moet gewysig word om seker te maak die Reserwebank bevorder gebalanseerde en volhoubare ekonomiese groei, terwyl dit terselfdertyd die sosio-ekonomiese belange van die land se burgers beskerm. Sy het die Reserwebank gekap in 'n verslag waarin sy bevind het Absa, voorheen Bankorp, het in die laat 80's en vroeë 90's 'n onwettige skenking van die Reserwebank ontvang. Mkhwebane het verder bevind Absa moet die skenking van R1,125 miljard terugbetaal, en gesê die Reserwebank het saam met die regering sy plig versuim teenoor Suid-Afrikaners omdat hulle nie stappe gedoen het om die geld van Absa te verhaal nie.
Die sosialemedianetwerk Twitter het gister behoorlik gegons soos geldkenners die OB aangevat het oor haar aanbeveling rondom die verandering van die Reserwebank se grondwetlike mandaat.
George Glynos, ekonoom en besturende direkteur van ETM Analytics, het getwiet die OB het haar mandaat heeltemal oorskry: "Sy weet nie wat sy nie weet nie, tot haar eie verleentheid is sy heeltemal naïef."
"Miskien moet die OB eerder korrupsie ondersoek en monetêre beleid en die Reserwebank los vir die mense wat iets oor die ekonomie weet, want sy doen nie," het Philippe Burger, 'n professor in ekonomie aan die Universiteit van die Vrystaat, getwiet.
Matthew Molyneux, wat tans vir 'n meestersgraad in beleggingsbestuur aan die Universiteit van Kaapstad studeer, het in sy reaksie op die OB se aanbevelings oor die Reserwebank op Twitter gesê dit sal beslis lei tot verdere wisselvalligheid in die rand.
Parsons het gesê die Reserwebank is 'n hoogs gerespekteerde instelling, plaaslik en in die buiteland, en word beskou as 'n belangrike "bastion van institusionele krag gedurende moeilike ekonomiese tye".
"Alhoewel dit onwaarskynlik is dat enige verandering dadelik sal gebeur, is dit sleg dat hierdie saak nou geopper word in 'n tydstip waar die land se ekonomie reeds sukkelend is. Dit lei tot onnodige bykomende elemente van onsekerheid in die ekonomiese debat in 'n tyd waar Suid-Afrika dit die minste kan bekostig en vertrouensvlakke eerder 'n hupstoot kort."
Die rand het Maandag met sowat 1,7% verswak na meer as R13 teenoor die dollar ná Mkhwebane se opmerkings oor die Reserwebank.
Parsons het gesê dit is onverklaarbaar hoekom die OB haarself op die komplekse gebied van monetêre beleid waag, en aanbevelings maak oor hoe die Grondwet spesifiek rakende die Reserwebank se mandaat verander moet word.
"Soos die OB se kantoor self, moet die onafhanklike rol van die Reserwebank gerespekteer word," het Parsons aangevoer.
Die Bankevereniging van Suid-Afrika (BASA) het ook gesê hulle meen die OB het 'n fout gemaak om aanbevelings te maak rondom die verandering van die grondwetlike mandaat van die Reserwebank.
"Die OB se opmerkings is besonders verontrustend. Ek dink sy het in haar gretigheid om haar onafhanklikheid en tande te wys, ongelukkig te ver gegaan. Dit is nie die OB se rol om aanbevelings in hierdie opsig te maak nie," het Cas Coovadia, die besturende direkteur van BASA, gesê.
"Die Reserwebank sit bo-op 'n bankstelsel wat wêreldwyd hoog aangeskryf word. Ons moet alles in ons vermoë doen om hierdie stelsel te beskerm wat ons reeds goed gedien het in moeilike tye, insluitende die wêreldwye finansiële krisis.
"Ons moet alles in ons vermoë doen om die land se ekonomie uit sy rommelstatus te lig en die kommentaar van die OB is net so jammer as onverantwoordelik omdat dit ons aandag van hierdie belangrike taak aflei," het Coovadia bygevoeg.
Die onafhanklike sakeregtewaghond, AfriSake, het sy skok uitgespreek oor die OB se aankondigings. Armand Greyling, regs- en beleidsanalis by dié organisasie, het gesê die "absurde aanbevelings" sal die Reserwebank geheel en al van sy lewensnoodsaaklike onafhanklikheid stroop.
"Dit sal die bank onderdanig aan die regering maak, wat gevolglik sal poog om die banksektor te nasionaliseer en om regeringsoogmerke te bevorder, eerder as volhoubare ekonomiese groei tot die voordeel van alle Suid-Afrikaners. Haar optrede en uitlatings kom neer op uiterste onkunde en volkome onbekwaamheid wanneer dit kom by die velde van reg en ekonomie," het Greyling gesê.
Greyling het bygevoeg enige poging om die Grondwet te wysig rakende die hoofoogmerk, magte, funksies en onafhanklikheid van die Reserwebank sal met regsaksie deur AfriSake beantwoord word in die strewe na die beskerming, handhawing en bevordering van die beginsels van die vrye mark en die Grondwet.
MMMMM sy is die fout !!!!!!!!!!!!
Dis presies wat die anc soek! Staats beheer!!!!!
Ja, sy is 'n verleentheid vir enige regsberoep.
Wonder oor haar kwalufikasies!
Absurd onbevoeg en onbekwaam om eers te dink aan Bankerse verwante bedryf en beleid! Maar sy dans liederlik na hoof handpop koning Zuma om haar aanstelling te regverdig as deel van sy Zumaikie Mania!!!!! Om te dink dat haar dom astrante uitlatings SA NOG skade aanrig en sy sit bloot terug en trek haar skouers op!!!!!